Hemserekanê Meclîsê Rayberdişî Bêrîvane Xalid û Ebîd Hamîd El Mînbaşîyî Merkezê Meclîsê Rayberdişî yê Îdareyê Xoserî yê Reqa de kombîyayîşê çapemenîye serûber kerd. Hemserekê Meclîsê Pêroyî Ferîd Etê û Sîham Qeryo û Hemserekê Meclîsê Edaletî yê Îdareyê Xoserî Îmad Keraf kombîyayîş de amade bîyî.
Eşkerayîye hetê Sîham Qeryoyî ra ameye wendene. Eşkerayîye de serrgêra ronayîşî ameye fîrazkerdene û ame parekerdene ke nê di serran ra nata herêmê Reqa, Dêrazor, Tebqa û Minbic ameyî xelisnayene.Eşkerayîye de ameyî vîrvistene ke Îdareyê Xoserî vera xebatanê terorî zî heta nika xîretêko pîl mojna û rixmê zulm û tedaya dewleta tirke û cerganê ci tim hewcedarîyê şarî peyda kerdî.
Îdareyê Xoserî bale ante ser ke têkoşînê înan ê vera vîrusê Korona zî bi heman hewayî dewam keno.
Eşkerayîye de ame parekerdene ke Îdareyê Xoserî heta nika destkewteyê tarîxîyî vistî destî û venga şarê Rojawanî da ke wa paştî bido QSD, Hêzanê Asayîşê Zereyî û Îdareyê Xoserî.
Eşkerayîya Îdareyê Xoserî wina dewam kena: ''Ma soz danê şar û şehîdanê xo ke temsîlkarîya şima bikerê. Ma do xo ver bidê û Efrîn, Serêkanî, Girê Sipî û pêro herêmanê ke binê îşxalî de yê bixelisnê û garantî bikerê ke şarê ma do abigêrê wareyanê xo.''
